Иужьрей уэзджынэ
Щэбэт кIуам ди республикэм и школхэм къыщеуащ иужьрей уэзджынэ. ШколакIуэ ныбжьым ит дэтхэнэм и дежкIи мыхьэнэшхуэ иIэщ а Iуэхугъуэм. иужьрей уэзджынэр псом хуэдэжкъым курыт школыр къэзыух ныбжьыщIэхэм я дежкIэ. А махуэр нэхъыбэу зытеухуа ныбжьыщIэхэм я гуфIэгъуэр даIэтащ адэ-анэхэм, егъэджакIуэхэм, КъБР-м и Правительствэмрэ Парламентымрэ я лIыкIуэхэм, къалэ, къуажэ администрацэхэм я IэщIагъэлIхэм.
ДэнэкIи хуэдэу, а махуэр Iэтауэ щагъэлъэпIащ Налшык дэт гимназие №1-м. Мы гъэм ар къаух еджакIуэ 26-м. Ахэр щеджащ профиль зэхэхауэ гуэша классхэм. Махуэшхуэм кърихьэлIат хьэщIэ лъапIэхэу КъБР-м и правительствэм и унафэщIым и къуэдзэ Портэ Галинэ, КъБКъУ-м и филологие къудамэм и кафедрэм и унафэщI Башиевэ Светланэ, Налшык къалэ Егъэджэныгъэмрэ щIэныгъэмкIэ и департаментым и къудамэм и унафэщI Щомахуэ Ларисэ, нэгъуэщIхэри. Къызэхуэсахэм гуапэу ехъуэхъуащ Портэ Галинэ.
— Махуэ зыбжанэ дэкIмэ, фэ фщыщ языныкъуэхэр къэралым и еджапIэ нэхъыщхьэ зэмылIэужьыгъуэхэм я студент хъунущ, фэ иджыри къыфпэщылъщ зыуэ щыт къэрал экзаменхэр. Шэч къытесхьэркъым а къэпщытэныгъэхэм фазэрыпэлъэщынум. Иужьрей уэзджынэр угъурлы фхуэхъуну, гъащIэм фи увыпIэ щывгъуэтыну, гупсысэ Iущхэр зи лъабжьэ Iуэху екIу куэд зэфIэфхыну сынывохъуэхъу, — захуигъэзащ Портэм ныбжьыщIэхэм.
ГуфIэгъуэ зэIущIэр щекIуэкI зал хуитышхуэр гъэщIэрэщIат удз гъэгъахэмрэ шар зэмыфэгъухэмкIэ. Школыр къэзыуххэм папщIэ концертрэ теплъэгъуэ гъэщIэгъуэнхэмрэ ягъэхьэзырат. Япэ классыр къэзыуххэм гушыIэ усэ сатырхэр я ныбжьэгъу нэхъыжьхэм хузэхалъхьат. Презентацэм и сурэтхэм щыплъагъурт къэзыуххэм я сабиигъуэм къыщыщIэдзауэ школ гъуэгуанэм зэрытета щIыкIэр.
Балигъ гъащIэм хэбакъуэ ныбжьыщIэхэм я класс унафэщIхэм папщIэ яуса уэрэдхэр гум къинэу ягъэзэщIащ икIи псалъэ гуапэхэмкIэ зыхуагъэзащ школым и унафэщI Уэрдокъуэ Лидэ, егъэджакIуэ Тоноян Ольгэ, Шыгъушэ Маринэ сымэ.
Илъэс 11 зи кIыхьагъ школ гъуэгуанэр къакIуауэ нобэ гъащIэщIэм лъэбакъуэ хэзычэ ныбжьыщIэхэм дохъуэхъу ехъулIэныгъэ яIэну.
ЩОДЖЭН Iэминат.
